寄朱晦翁山中丹砂
作者：袁樞
朝代：宋

paragraphs: 丹砂九轉世莫傳，羽衣婀娜飛朝天。
淒然風露洗塵世，星斗一天隨轉旋。
空餘丹鼎在巖際，夜夜虹光騰霽煙。
天遺紫陽弭絳節，點石成玉公須專。
朝來金鎖開洞府，丹火已灰當復然。
離龍坎虎玄又玄，不須人間詢謫仙。
黄熊跑號青兕舞，爭欲舐鼎嚴笞鞭。
巖頭風高捲衣袂，嘶斷玉龍雲滿川。
怡然上池漱瓊液，鼓枻下濯丹溪泉。
雲間雙鶴儻未下，招隠爲我歌長篇。